એનડીએ સરકારના હાલના વડાપ્રધાન નરેન્દ્ર મોદી ક્યાંથી ચૂંટણી લડશે તેની ચર્ચા શરૂ થઇ છે. 2019માં આવી રહેલી લોકસભાની ચૂંટણીમાં મોદી કઇ બેઠક પસંદ કરશે તેના પર દેશની નજર છે. એટલું તો સત્ય છે કે મોદી આ વખતે ગુજરાતની વડોદરા બેઠક પરથી ચૂંટણી નહીં લડે. તેઓ ઉત્તરપ્રદેશની કોઇ બેઠકમાંથી ચૂંટણી લડશે. સૂત્રો એવું પણ કહે છે કે મોદી વારાણસીની બેઠક પરથી ચૂંટણી લડશે, કારણ કે પીએસઓની સૂચના છે કે વારાણસીના જે કોઇ પેન્ડીંગ કામો હોય તે છ થી આઠ મહિનામાં પૂર્ણ કરી દેવા. 2001માં જ્યારે તેઓ મુખ્યપ્રધાન બન્યા ત્યારે મોદી પાસે ધારાસભાની કે લોકસભાની પોતાની કોઇ બેઠક ન હતી. તેઓ સંઘના પ્રચારક અને ભાજપ-સંઘના કો-ઓર્ડિનેટરની ભૂમિકામાં હતા. ગુજરાતમાં તેમણે પહેલાં એલિસબ્રીજની બેઠકના પરંપરાગત ધારાસભ્ય હરેન પંડ્યાને બેઠક ખાલી કરવા કહ્યું હતું પણ તેમને બેઠક ખાલી કરવાનો ઇન્કાર કરી દીધો હતો. ત્યારબાદ મોદી માટે નાણાપ્રધાન વજુભાઇ વાળાની રાજકોટ બેઠક ખાલી કરાવવામાં આવી હતી. 2007માં જ્યારે વિધાનસભાની ચૂંટણી આવી ત્યારે મોદીએ વજુભાઇને ફરીથી ટીકીટ આપી તેઓ અમદાવાદના મણીનગર જતા રહ્યા હતા. મણીનગરમાં પણ ભાજપના કમલેશ પટેલ સિટીંગ ધારાસભ્ય હતા. તેમણે બેઠક ખાલી કરી આપી બદલામાં તેમને ટુરિઝમ કોર્પોરેશનની ચેરમેનશીપ મળી હતી. 2012માંથી પણ મોદી આ બેઠક ઉપરથી ચૂંટણી લડ્યા હતા. 2014ની લોકસભાની પહેલી ચૂંટણી મોદી વડોદરા અને વારાણસીથી લડ્યા હતા અને બન્ને જગ્યાએ જીતી ગયા હતા ત્યારબાદ મોદીએ વડોદરાની બેઠક ખાલી કરી દીધી હતી.